بلغارستون
بلغارستون یا بلغارستان (بلغاری جه: България) اتا کشور اروپای ِجنوب‎شرقی دله هسته. ونه نیشتنگا (=پایتخت) صوفیه هسته. این کشور ِجمعیت سال ۲۰۱۱ دله ۷٬۳۶۴٬۵۷۰ نفر بی‌یه که هر ساله ۱٪ ونجه کم وانه. بلغارستون جمعیت ِسَره ویشترین منفی ِرشد ره دِنیا دله دانّه. این کشور ِرسمی‌زوون بلغاری و ونه پول ِیکا لِف هسته. این کشور دله حدوداً ۸۵ درصد بلغاری‌تِبارنه و بقیه ترک و جوگی هستنه. بلغارستون ِگَتی (=مساحت) هم ۱۱۰٬۹۹۴ کیلومتر مربع هسته که این مسئله باعث وونه اروپا دله چاردهمین گتِ کشور بائه.

بلغارستون قبلاً اتا سوسیالیستی کشور بی‌یه و شرقی بلوک دله جا گیته ولی بعداً کمونیستون این کشور دله حکومِت جه دَکِتِنه و جدید ِحکومِت سال ۲۰۰۴ ناتو دله عضو بیّه و روز ۱ ژانویه ۲۰۰۷ جه اروپای اتحادیه دله قِرار بَیته. بلغارستون ِمهمترین صادرات رز ِاسانس هسته، وشون ِمشروب هم خله طرفدار دانّه، اِتی که بلغارستون مشروب ِچارمین صادرکننده جهون دله هسته، لباس، دوندی، آهن و فولاد، ماشین‌آلات و تجهیزات و سوخت هم این کشور جه صادر وانّه.

بلغارستون رسماً اتا سکولار ِکشور هسته اما ونه اساسی قانون دله ارتودکس ِمسیحیت سُنتی دین بنومِسته بَیّه. ۷۶٪ جمعیت مسیحیت په‌روو هستنه و ۱۰٪ جمعیت ره مسلمون‌ها تشکیل دِنّه و ۱۱٫۸ درصد بی‌دین هستنه.

جغرافیا 

بلغارستون کشورون ِرومانی، صربستون، مقدونیه، یونان و ترکیه جه سامون دانّه و شرق جه سیو دریا ره وَر خانّه.

دِتا مهم ِرشته‌کوه بلغارستون ره وَر گیرنه، اتا بالکان که شمال و مرکز دله دَره و ات دیگه رودوپ که غرب و جنوب دله کَته.

استان‌ها 

سال ۱۹۹۹ جه بلغارستون ره ۲۸ استان (منطقه) تقسیم هاکِردنه.

توریسم 
وارنا بلغارستون ِتوریستی‌ترین شهر هسته که اتا ساحلی شهر حیساب وانه البته این شهر پَلی بعضی تاریخی اماکن هم قِرار دارنه. بلغارستون دله قدیمی کلیسائون هم خله توریستی هستنه.

منابع 

 Wikipedia contributors, "Bulgaria," Wikipedia, The Free Encyclopedia, http://en.wikipedia.org/w/index.php?title=Bulgaria&oldid=493606716 (accessed May 22, 2012).
 پایگاه تخصصی مطالعاتی اینپا INPO. «معرفی کشورها: بلغارستان». بازدید: مه ۲۰۱۲.
 Crampton, R.J. (2007). Bulgaria. Oxford University Press. p. 174. ISBN 978-0-19-954158-4.
 Chary, Frederick B. The History of Bulgaria (The Greenwood Histories of the Modern Nations) (2011)

 فارسی ویکی‌پدیا

 
اروپا اتحادیه
ناتو
اسلاوی کشورون
اروپا کشورون